Թուրք Պատմութեան կաճառի նախագահ Փրոֆ. Հիւլակու հրաժարեցաւ։ Մամուլին տուած յայտարարութեան մէջ ան նշեց, թէ իր հրաժարման պատճառը հայոց լոպիներն են եղեր։ «Կարեւոր քարոզարշաւ կը կատարէինք հայոց պնդումները ջրելու համար։ Մեր այս աշխատութենէն անհանգիստ եղող միջազգային ուժերը յաջողեցան մեզ այս հանգրուանին բերելու» ըսաւ փրոֆէօսէօրը։ Կան խոստովանութիւններ, որոնք աւելի մտահոգիչ են, քան թէ գոյացած անելը։ Ակամայ պիտի խորհէինք, «Վա՜յ քեզ Թուրքիոյ Հանրապետութիւն, որ այսքան ողորմելի ես հայկական լոպիներու դիմաց»։ Բայց մենք գիտնալով ամէն տեսակի լոպիներու սնամէջութիւնը, սիրեցինք եղածը բացատրել արդարութեան թուրի սրութեամբ։ Եկուր տես որ խնդիրը ուրիշ է եղեր եւ գործին մէջ միլիոնական Լիրաներու հասնող զեղծարարութեան պատմութիւնը մը թաքնուեր է։ «Քանի պետութիւնը լայն բացած է քսակը, մենք ալ օգտուինք» ըսեր են կ՚երեւի։